I nat udbrød der brand i et dobbelthus i Klokkerholm - et glemt stearinlys er muligvis årsag til branden.

Klokken 03.19 natten til søndag lød alarmen om en brand i et dobbelthus i Borgergade i Klokkerholm. Ifølge indsatsleder ved Nordjyllands Beredskab Thomas Dybro er det ene hus mere eller mindre udbrændt med kraftig røg- og vandskade, og det andet hus er røgskadet. - Der er en mandlig beboer, der er kommet tilskade ved branden, og han blev kørt til tjek for blandt andet røgforgiftning, siger Thomas Dybro. Ifølge vagtchef ved Nordjyllands Politi Karsten Højrup Kristensen var det et glemt stearinlys, der var årsag til branden, og det var en nabo, der slog alarm. Karsten Højrup Kristensen kender søndag formiddag ikke tilstanden hos den mandlige beboer, der blev kørt til tjek på sygehuset. Der blev tilkaldt mandskab fra beredskabet i Dronninglund og Brønderslev til at slukke branden, og en kran fra Beredskabsstyrelsen fik rykket taget af huset i forbindelse med brandslukningen.